## Uredba o izmjenama i dopunama Uredbe o unutarnjem ustrojstvu Ministarstva zdravstva i socijalne skrbi

### NN 34/2008 (26.3.2008.), Uredba o izmjenama i dopunama Uredbe o unutarnjem ustrojstvu Ministarstva zdravstva i socijalne skrbi

# VLADA REPUBLIKE HRVATSKE

**1115**

Na temelju članka 60. stavaka 1. i 2. Zakona o sustavu državne uprave
(»Narodne novine«, br. 75/93, 92/96, 48/99, 15/2000, 127/2000, 59/2001, 199/2003
i 79/2007), Vlada Republike Hrvatske je na sjednici održanoj 19. ožujka 2008.
godine donijela

## UREDBU

### O IZMJENAMA I DOPUNAMA UREDBE O UNUTARNJEM USTROJSTVU MINISTARSTVA ZDRAVSTVA I SOCIJALNE SKRBI

Članak 1.

U Uredbi o unutarnjem ustrojstvu Ministarstva zdravstva i socijalne skrbi
(»Narodne novine«, broj 38/2007), u članku 62. stavku 1. iza riječi:
»međunarodnu suradnju kao i praćenje izvršenja obveza;« dodaju se riječi:
»priprema i provedba programa i projekata Europske unije;«.
U stavku 2. točka 9.1. mijenja se i glasi: »Služba za socijalnu skrb, pripremu i
provedbu programa i projekata Europske unije«.

Članak 2.

Naslov iznad članka 63. mijenja se i glasi: »9.1. Služba za socijalnu skrb,
pripremu i provedbu programa i projekata Europske unije«.
U članku 63. stavku 1. iza riječi: »vođenje akcijskih i primijenjenih
istraživanja i izdavanje stručnih publikacija« dodaje se zarez i riječi: »te
priprema i provedba programa i projekata Europske unije«.
U stavku 2. dodaju se podtočke koje glase:
»9.1.6. Odjel za pripremu i provedbu programa Europske unije
9.1.7. Odjel za pripremu i provedbu projekata Europske unije na području
socijalnog uključivanja«.

Članak 3.

Iza članka 75. dodaju se podnaslovi i članci 75.a i 75.b koji glase:

»9.1.6. Odjel za pripremu i provedbu programa Europske unije

Članak 75.a

Odjel za pripremu i provedbu programa Europske unije obavlja poslove u vezi s
provedbom pretpristupnih i pristupnih aktivnosti u području socijalnog
uključivanja i borbe protiv siromaštva; pripremom za uključivanje i sudjelovanje
Republike Hrvatske u modelu otvorene koordinacije na području socijalnog
uključivanja; u suradnji s drugim tijelima, institucijama i organizacijama
sudjeluje u izradi dokumenata o programiranju; u okviru sektorske nadležnosti
sudjeluje u pripremi i provedbi programa, prati i koordinira provedbu programa i
projekata i izvješćuje o provedbi aktivnosti; evaluira provedbu programa i
projekata; prati propise drugih europskih zemalja iz područja socijalne politike
i strukturnih fondova; obavlja poslove međunarodne suradnje Uprave za socijalnu
skrb; predlaže, potiče i koordinira međunarodnu suradnju na području socijalne
politike, instrumenta pretpristupne pomoći i strukturnih fondova; priprema
godišnji plan međunarodne suradnje; sudjeluje na stručnim skupovima i u radu
odbora Europske komisije vezano uz područje socijalne zaštite i fondova Europske
unije; sudjeluje u planiranju državnog proračuna; izrađuje načine postupanja u
različitim procesima rada; analizira funkcije iz djelokruga rada Odjela; vodi
registre u vezi s obavljenim radom; brine da je svaki rashod opravdan stvarnom
potrebom i potvrđen prethodnom kontrolom.

9.1.7. Odjel za pripremu i provedbu projekata Europske unije na području
socijalnog uključivanja

Članak 75.b

Odjel za pripremu i provedbu projekata Europske unije obavlja poslove pripreme i
provedbe projekata Europske unije na području socijalnog uključivanja i tehničke
pomoći, sukladno operativnim programima i drugim strateškim dokumentima;
priprema natječajnu dokumentaciju, sudjeluje u upravljanju sredstvima i
tehničkom praćenju provedbe, priprema godišnja i završna izvješća i planove iz
svoga djelokruga rada; vodi evidenciju sukladno propisanim procedurama; prati
nacionalna pravila i pravila Europske unije, zakonsku regulativu i procedure;
prati socijalnu politiku Europske unije iz područja socijalnog uključivanja i
sudjeluje na stručnim skupovima vezano uz Instrument pretpristupne pomoći,
europske strukturne fondove i programe Zajednice; podnosi izvješća o učinjenom u
kvantitativnom i kvalitativnom smislu; brine o opravdanosti svakog rashoda
stvarnom potrebom koja se potvrđuje prethodnom kontrolom.«.

Članak 4.

U tabelarnom prikazu okvirnog broja državnih službenika i namještenika mijenja
se okvirni broj državnih službenika potrebnih za obavljanje poslova iz
djelokruga rada Ministarstva u skladu s odred­bama ove Uredbe.
Novi okvirni broj državnih službenika i namještenika prikazan je u tablici, koja
je sastavni dio ove Uredbe i koja se ne objavljuje u »Narodnim novinama«.

Članak 5.

Ministar zdravstva i socijalne skrbi uskladit će, uz prethodnu suglasnost
središnjeg tijela državne uprave nadležnog za službeničke odnose, Pravilnik o
unutarnjem redu Ministarstva zdravstva i socijalne skrbi u skladu s odredbama
ove Uredbe, u roku od 8 dana od dana stupanja na snagu ove Uredbe.

Članak 6.

Ova Uredba stupa na snagu danom objave u »Narodnim novinama«.
Klasa: 023-03/08-01/21
Urbroj: 5030104-08-1
Zagreb, 19. ožujka 2008.

Potpredsjednica Vlade
i ministrica obitelji, branitelja i
međugeneracijske solidarnosti
**Jadranka Kosor, dipl. iur., v. r.**

Uredba, NN 34/2008-1115
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)